Beauty and the Beast - CINEQUANON.cat
Inici Estrenes Beauty and the Beast
Protagonistes: Emma Watson, Dan Stevens, Luke Evans, Kevin Kline, Josh Gad, Ewan McGregor, Emma Thompson
Tots tendim a sobrevalorar les pel·lícules que vàrem veure de petits. Potser és perquè de petits miràvem els films amb uns ulls més innocents, havíem vist menys pel·lícules i no sabíem el significat de feminisme, democràcia, cronologia temporal, geografia, etc. O potser perquè mentre estiguéssim distrets una estoneta en teníem prou.
Després de les adaptacions de Maleficent (Robert Stromberg, 2014) i The Jungle Book (Jon Favreau, 2016), vaig anar a veure Beauty and the Beast amb un cert escepticisme, però he de dir que l’adaptació és més que correcta; Emma Watson és una digna Bella i la ferotge Bèstia (Dan Stevens), tot i que ens la posen amb uns ullets blaus moníssims, està molt ben aconseguida. La veritat és que formen una parella cantaire amb una química notable.
Pel que fa als secundaris, cal destacar el brillant Luke Evans com a Gaston i el seu inseparable Josh Gad com a Lefou. La cançó de la taverna és genial! Les escenes i cançons afegides hi sobren, són la pega del film. Sembla que avui en dia estigui prohibit fer pel·lícules de 80 minuts! A Woody Allen i als antics clàssics de Disney els anava prou bé.
No és tan bona com l’original, que potser tinc sobrevalorada, però vaig sortir del cinema amb un somriure, amb certa nostàlgia, i sobretot cantant. Disney s’ha quedat congelada en els seus clàssics, però mentre es dediqui a fer diners adaptant-los de nou estarem distrets una temporada. I la bona notícia és que amb aquesta han millorat.
Sobretot, intenteu veure-la en versió original; el doblatge castellà és pèssim!